**Likumprojekta "Grozījumi Komerclikumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts:1) pilnveido akciju reģistrācijas un uzskaites kārtību, kā arī uzlabo informācijas pieejamību par akcionāriem;2) modernizē akcionāru sapulču sasaukšanas un sapulces norises kārtību, kā arī dalībnieku un akcionāru sapulču dokumentu pieejamību;3) pārskata akciju un pamatkapitāla daļu apmaksas kārtību;4) papildina Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā noteiktās prasības kapitālsabiedrības patieso labuma guvēju atklāšanai.Likuma spēkā stāšanās paredzēta 2023. gada 1. jūlijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (apstiprināts ar Ministru kabineta 2019. gada 7. maija rīkojumu Nr.210) 35.2. pasākums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valdības rīcības plāna 35.2. pasākums paredz nodrošināt komercdarbībai draudzīgu un stabilu tiesisko vidi, īpašu uzmanību pievēršot akciju sabiedrību tiesiskā regulējuma modernizēšanai. Atbilstoši minētajam pasākumam Tieslietu ministrijai ir dots uzdevums ar grozījumiem Komerclikumā un citos nepieciešamajos likumprojektos nostiprināt drošu, skaidru akciju reģistrācijas un uzskaites kārtību caur akciju turēšanu kontos, kā arī nodrošināt caurspīdīgas akciju sabiedrības – viegli pieejamu, aktuālu un uzticamu informāciju par akcionāriem. Ar likumprojektu tiek saglabāts akciju iedalījums vārda un uzrādītāja akcijās, kā arī abi akciju reģistrācijas un uzskaites veidi – ieraksts akcionāru reģistrā un iegrāmatojums finanšu instrumentu kontā. Vienlaikus tiek novērstas šobrīd praksē pastāvošās nepilnības: caurspīdīguma trūkums lielākajā daļā akciju sabiedrību, informācijas pieejamība par akciju sabiedrību akcionāriem un informācijas par akcionāriem un akciju sabiedrību patiesajiem labuma guvējiem pieejamība vienuviet.**1. AKCIJU SABIEDRĪBU RAKSTUROJUMS**Salīdzinot ar SIA, akciju sabiedrības nav populāra komercsabiedrību forma – 2020. gada beigās bija reģistrētas ap 92 000 SIA un tikai 982 akciju sabiedrības. Tas var būt skaidrojams ar to, ka akciju sabiedrībām ir noteiktas augstākas prasības un imperatīvāks[[1]](#footnote-1) regulējums nekā SIA (piemēram, pamatkapitāla apmērs, obligāts pienākums veidot padomi). Tomēr ik gadu tiek reģistrētas vidēji 50 jaunas akciju sabiedrības.Klasiski akciju sabiedrības tiek uztvertas kā kapitālsabiedrības ar lielu akcionāru skaitu. Analizējot datus par Latvijā jaundibinātajām akciju sabiedrībām, Tieslietu ministrija secināja, ka Latvijā jaundibinātās akciju sabiedrības neatbilst šai klasiskajai izpratnei. Absolūtajam vairākumam no tām ir tikai viens dibinātājs (87 % no laika posmā no 2013. līdz 2017. gadam jaundibinātajām akciju sabiedrībām) un kopumā jaundibināmo akciju sabiedrību dibinātāju skaits ir ļoti neliels un nepārsniedz 5-6 dibinātājus. Vienlaikus jāatzīmē, ka lielākajai daļai no jaundibinātajām akciju sabiedrībām dibinātāji ir Latvijas fiziskās un juridiskās personas (77 % no jaundibinātajām akciju sabiedrībām).Akciju sabiedrībām, salīdzinot ar SIA, ir lielāks likumā noteiktais minimālais pamatkapitāla apmērs (35 000 *euro*). Šāds vai nedaudz lielāks pamatkapitāls (35 000 – 40 000 *euro*) ir katrai trešajai akciju sabiedrībai (34 %). Turklāt tas jo īpaši ir raksturīgs jaunākām akciju sabiedrībām (61 % no akciju sabiedrībām, kas dibinātas no 2013. līdz 2018. gadam). Savukārt lielākie pamatkapitāla apmēri, kas pārsniedz 50 miljonus *euro*, ir raksturīgi valsts kapitālsabiedrībām un kredītiestādēm (piemēram, no 10 lielākajām akciju sabiedrībām pēc pamatkapitāla apmēra 8 ir valsts kapitālsabiedrības un 2 – kredītiestādes). Neatkarīgi no pamatkapitāla apmēra, ļoti maz ir tādu akciju sabiedrību, kuras izvēlas, dibinot sabiedrību, pamatkapitālu apmaksāt vēlāk (viena gada laikā pēc sabiedrības dibināšanas), nevis vienlaikus ar sabiedrības dibināšanu. Saskaņā ar Tieslietu ministrijas apkopoto informāciju laika posmā no 2014. līdz 2018. gadam vēlāku pamatkapitāla apmaksu ir izvēlējušās 8 akciju sabiedrības no 264 šajā laikā dibinātajām akciju sabiedrībām. Akciju sabiedrībām ir dota iespēja izvēlēties vienu no diviem akciju veidiem – vārda akcijas vai uzrādītāja akcijas (izņēmums no šīs izvēles brīvības ir regulētais tirgus, kur iekļaujamas tikai uzrādītāja akcijas). Absolūtais vairākums akciju sabiedrību ir izvēlējušās emitēt vārda akcijas un attiecīgi atbilstoši Komerclikuma prasībām vest akcionāru reģistru, kur tiek uzskaitītas vārda akcijas un to turētāji. Savukārt, izvēloties uzrādītāja akcijas, sabiedrībai ir pienākums tās iegrāmatot centrālajā vērtspapīru depozitārijā, bet akcionāri var šīs akcijas pārvest uz savu finanšu instrumentu kontu kredītiestādē vai ieguldījumu brokeru sabiedrībā. Tieslietu ministrijas apkopotie dati liecina, ka 2017. gada beigās uzrādītāja akcijas bija emitējušas 45 akciju sabiedrības (4 % no visām akciju sabiedrībām). No tām 30 akciju sabiedrības bija tādas, kuru akcijas ir iekļautas regulētajā tirgū (turpmāk - biržā kotētas sabiedrības), vai arī akciju sabiedrības, kuru akcijas agrāk bija tikušas kotētas biržā. Savukārt 14 akciju sabiedrības bija emitējušas arī vārda akcijas (13 no tām bija biržā kotētās sabiedrības). Tikai 12 akciju sabiedrības, kuras bija emitējušas uzrādītāja akcijas, ir dibinātas pēc Komerclikuma spēkā stāšanās. Līdz ar to ir secināms, ka uzrādītāja akcijas nav populārs akciju veids. Komerclikums noteic, ka vārda akcijas var būt gan papīra, gan dematerializētā formā. Tomēr Komerclikums neatrunā, kādām prasībām ir jāatbilst papīra formas vārda akcijām, kā arī nenoteic, kādā veidā ir iegrāmatojamas dematerializētas vārda akcijas. Attiecībā uz uzrādītāja akcijām ir paredzēts, ka tās var būt tikai un vienīgi dematerializētas un ir iegrāmatojamas centrālajā vērtspapīru depozitārijā un finanšu instrumentu kontos (iespēja emitēt uzrādītāja akcijas papīra formā tika izslēgta no Komerclikuma jau 2008. gadā). Akciju sabiedrībai ir pienākums statūtos norādīt, kādas formas akcijas tai ir. Analizējot akciju sabiedrību statūtos iekļauto informāciju, Tieslietu ministrija konstatēja, ka lielākā daļa no akciju sabiedrībām (66 %) ir emitējusi dematerializētas akcijas, bet atlikusī trešdaļa - papīra formas [vārda] akcijas. Detalizētāk izpētot statūtos iekļauto informāciju par akciju formu, Tieslietu ministrija secināja, ka doktrīnā paustās bažas, ka akciju sabiedrības neizprot akciju formu, apstiprinās. Tiesību doktrīnā ir norādīts, ka "praksē ir novērojams, ka tad, ja sabiedrības statūtos paredzēts, ka "sabiedrības vārda akcijas ir dematerializētas", sabiedrība bieži vien izsniedz rakstiskas akciju "apliecības" vai arī akcionārs saņem izziņu no sabiedrības valdes par akciju piederību, pamatojoties uz ierakstiem akcionāru reģistrā. Šajā gadījumā sabiedrības akcijas fiziski neeksistē nedz kā dokumenti, nedz kā iegrāmatojums finanšu instrumentu kontā. Citiem vārdiem, akcijas nepastāv nekādā formā, kas ir pretrunā ar akcijas kā vērtspapīra būtību."[[2]](#footnote-2) Izanalizējot akciju sabiedrību statūtos iekļauto informāciju, šī doktrīnā paustā atziņa apstiprinās. Tā piemēram, ja sabiedrībai ir dematerializētas vārda akcijas, sabiedrība vienlaikus statūtos ir paredzējusi, ka tiek izdotas akciju apliecības (tajā skaitā, ir regulēta apliecību forma un apliecībā norādāmās ziņas) vai arī tiek izsniegts izraksts no akcionāru saraksta, kas tiek noformēts kā akciju apliecība. Atsevišķas akciju sabiedrības, kuras ir emitējušas dematerializētas vārda akcijas, statūtos paredz, ka, atsavinot akcijas, ir jāiesniedz papīra formas akcijas. Identiska situācija, kas liecina par akciju faktisku neatbilstību to formai, atklājas arī attiecībā uz sabiedrībām, kurām ir papīra formas vārda akcijas. Šādu sabiedrību statūtos nereti tiek iekļauti noteikumi, ka var tik izsniegtas akciju apliecības vai arī, ka akciju vietā tiek izsniegtas akciju apliecības. Tāpat papīra formas vārda akcijas nereti tiek aizvietotas ar izrakstu no akcionāru reģistra. Papildus jānorāda, ka daļa no akciju sabiedrībām, kuras ir emitējušas vārda akcijas, statūtos vispār nav norādījušas akciju formu. Liels ir tādu akciju sabiedrību īpatsvars, kuru vienīgais darbības veids vai viens vai vairāki no galvenajiem darbības veidiem saskaņā ar sabiedrības statūtos norādīto informāciju ir holdings, finanšu pakalpojumi (tajā skaitā, finanšu starpniecība, fondu pārvaldīšana, līdzekļu apvienošana trastos), operācijas ar vērtspapīriem, nekustamie īpašumi (turpmāk – holdinga sabiedrības). 2017. gada beigās Latvijā darbojās 213 holdinga sabiedrības. Lielākā daļa no tām (55,4 %) ir dibinātas pēdējos gados (2013.-2017. gadā). Turklāt holdinga sabiedrības sastāda gandrīz pusi (48,1 %) no visām akciju sabiedrībām, kas dibinātas šajā laika periodā (2013.-2017. gads). Aplūkojot holdinga sabiedrību īpatsvaru starp visām vienā gadā dibinātajām sabiedrībām, ir redzams, ka tas ir pieaudzis no vidēji 30 % (2002. gads) līdz aptuveni 50 % (2017. gads). Salīdzinot holdinga sabiedrības ar pārējām akciju sabiedrībām, ir redzams, ka holdinga sabiedrības ir vairāk tendētas izvēlēties ievērot tikai minimālās likumā noteiktās prasības. Tā, piemēram, 55 % no holdinga sabiedrībām pamatkapitāls sasniedz tikai minimālo likumā noteikto apmēru vai ir nedaudz virs tā (35 000 – 40 000 *euro*), savukārt no pārējām akciju sabiedrībām šī minimālā likuma prasība ir raksturīga tikai 28 % sabiedrību; likumā atļauto minimālo valdes un padomes locekļu skaitu (viens valdes loceklis un trīs padomes locekļi) ir izvēlējušies 69 % no holdinga sabiedrībām un 44 % no pārējām akciju sabiedrībām; nebūtiska atšķirība ir vērojama saistībā ar minimālo statūtos iekļaujamo informāciju (statūtos iekļautas tikai obligāti norādāmās ziņas, kas paredzētas Komerclikuma 144. pantā: sabiedrības firma, valdes locekļu pārstāvības tiesības, padomes skaitliskais sastāvs un sabiedrības galvenie komercdarbības veidi) – šādi statūti ir 29 % holdinga sabiedrību un 26 % pārējo akciju sabiedrību; savukārt visas trīs iepriekš minētās minimālās prasības (pamatkapitāls, valde un padome, statūti) ir izvēlējušies ieviest 18 % no holdinga sabiedrībām un 9 % no pārējām akciju sabiedrībām.**2. AKCIJU REĢISTRĀCIJA UN UZSKAITE***I. Akciju veids, forma un konversija*Komerclikums akcijas iedala vārda un uzrādītāja akcijās un noteic, ka vārda akcijas var tikt emitētas gan papīra, gan dematerializētā formā, bet uzrādītāja akcijas – tikai dematerializētā formā. Akciju sabiedrības statūtos obligāti ir jāiekļauj ziņas par sabiedrības akciju veidu un formu, kā arī ziņas par akciju konversiju (ja akciju konversija saskaņā ar statūtiem ir atļauta). Akciju sabiedrība var izvēlēties emitēt tikai viena veida akcijas (vārda vai uzrādītāja) vai arī izlaist abus akciju veidus. Lielākā daļa no akciju sabiedrībām priekšroku ir devušas vārda akcijām, bet apmēram 4 % no akciju sabiedrībām ir emitējušas uzrādītāja akcijas. Pavisam neliels ir tādu akciju sabiedrību skaits, kuras ir izvēlējušās emitēt abus akciju veidus (ap 1 % no visām akciju sabiedrībām). Ar likumprojektu tiek saglabāts akciju iedalījums vārda un uzrādītāja akcijās, nemainot arī šo akciju veidu izpratni. Proti, vārda akcija ir akcija, kura ir iegrāmatota akcionāru reģistrā un kuras akcionārs akciju sabiedrībai ikvienā brīdī ir zināms. Savukārt uzrādītāja akcija ir akcija, kura tiek iegrāmatota finanšu instrumentu kontos un kuras akcionāru akciju sabiedrība var noskaidrot, iesniedzot attiecīgu pieprasījumu. Vienlaikus ar likumprojektu tiek noteikts, ka sabiedrībai var būt tikai viena veida akcijas – vai nu vārda akcijas, vai arī uzrādītāja akcijas. Līdz ar to turpmāk akciju sabiedrība vairs nevarēs emitēt abu veidu akcijas. Tām akciju sabiedrībām, kuras ir izlaidušas abu veidu akcijas, tiks dots pārejas laiks (1 gads), lai pielāgotos jaunajām likuma prasībām. Ar likumprojektu no Komerclikuma tiek izslēgta norma par akciju formu. Kā iepriekš tika aprakstīts, tad jau šobrīd ir novērojama likuma regulējuma un prakses neatbilstība attiecībā uz vārda akciju formu, kas nerada pārliecību par konkrētās Komerclikuma prasības nepieciešamību. Savukārt uzrādītāja akciju forma faktiski izriet no to reģistrācijas un uzskaites regulējuma – šīm akcijām ir jābūt iegrāmatotām finanšu instrumentu kontos. Līdz ar to likumā vairs netiks regulēta akciju forma, bet tā tiks integrēta vispārējā akciju reģistrācijas un uzskaites kārtībā. Likumprojekts maina arī statūtos norādāmās ziņas par akcijām. Turpmāk statūtos obligāti būs jānorāda tikai ziņas par akciju veidu (vārda vai uzrādītāja akcijas). Savukārt informācija par akciju formu un akciju konversiju, tajā skaitā, konversijas kārtība vairs nebūs statūtos ierakstāmā ziņa.Komerclikums šobrīd neregulē kārtību, kādā visas sabiedrības akcijas vienlaikus var tikt konvertētas no vārda uz uzrādītāja akcijām vai otrādi. Atbilstoši spēkā esošajam regulējumam akcionāram ir tiesības prasīt savu akciju konversiju, ja šādas tiesības ir nostiprinātas sabiedrības statūtos. Attiecīgi, ja sabiedrības statūtos šādas tiesības nav ierakstītas, bet akcionārs tomēr vēlas panākt savu akciju konversiju, tad akcionāram ir jāierosina izdarīt grozījumus sabiedrības statūtos, paredzot akciju konversiju un tās kārtību. Pēc šādu grozījumu veikšanas statūtos akcionārs iegūst tiesības pieprasīt viņa akciju konversiju. Lai atvieglotu akciju konversiju un lai salāgotu akciju konversijas kārtību ar jauno regulējumu, ka sabiedrībai var būt tikai viena veida akcijas (līdz ar to akciju konversijas gadījumā ir konvertējamas nevis konkrēta akcionāra akcijas, bet gan visas sabiedrības akcijas), ar likumprojektu tiek noteikts, ka par akciju konversiju ir jālemj akcionāru sapulcei. *II. Vārda akciju uzskaite*Komerclikums paredz akciju sabiedrībām pienākumu vest akcionāru reģistru un ierakstīt tajā ziņas par vārda akcijām un to turētājiem. Atšķirībā no SIA, akciju sabiedrību akcionāru reģistri nav jāiesniedz Uzņēmumu reģistrā – tie ir pieejami tikai pašā akciju sabiedrībā un tikai personām, kurām normatīvie akti piešķir šādas tiesības. Šāda akciju reģistrācijas un uzskaites kārtība nenodrošina pietiekamu akciju sabiedrību caurspīdīgumu un informācijas par akcionāriem pieejamību. Turklāt esošā informācijas iegūšanas kārtība par akciju sabiedrību akcionāriem var veicināt akciju sabiedrību izmantošanu noziedzīgi iegūtu līdzekļu un terorisma finansēšanas darbību veikšanai. Likumprojekts paredz, ka vārda akcijas tāpat kā līdz šim ir jāieraksta akcionāru reģistrā, kuru ved pati akciju sabiedrība. Tomēr ar likumprojektu šī kārtība tiek pilnveidota un vienādota ar SIA dalībnieku reģistra vešanas kārtību: vārda akcijām turpmāk ir piešķirami individuāli kārtas numuri, ieraksti akcionāru reģistrā ir izdarāmi hronoloģiskā secībā, akcionāru reģistrs sastāvēs no atsevišķiem nodalījumiem, katrs nodalījums ir jāsagatavo divos eksemplāros, no kuriem viens ir iesniedzams Uzņēmumu reģistrā, paraksti uz akcionāru reģistra nodalījuma ir apliecināmi notariāli vai arī nodalījums parakstāms ar drošu elektronisko parakstu.Lai pielāgotos jaunajam regulējumam un iesniegtu akcionāru reģistrus Uzņēmumu reģistram, akciju sabiedrībām tiks noteikts pārejas posms (1 gads), kura laikā ir jāiesniedz aktuālais akcionāru reģistrs Uzņēmumu reģistram. Ja sabiedrība nebūs izpildījusi šo likuma prasību, Uzņēmumu reģistrs pieņems lēmumu par sabiedrības darbības izbeigšanu un sabiedrībai tiks piemērota, tā sauktā, vienkāršotā likvidācija. Ņemot vērā, ka akcionāru reģistri būs jāiesniedz Uzņēmumu reģistrā, uz tiem tāpat kā SIA dalībnieku reģistriem attieksies arī likuma "Par Latvijas Republikas Uzņēmumu reģistru" regulējums (kas ietverts ar likumprojektu saistītajā likumprojektā "Grozījumi likumā "Par Latvijas Republikas Uzņēmumu reģistru""). Saskaņā ar minēto likumprojektu ziņas par akcionāriem tiks iekļautas reģistrācijas lietas publiskajā daļā un piekļuve tām tiks nodrošināta arī atvērto datu veidā. Tāpat attiecīgais likumprojekts paredz regulējumu par Uzņēmumu reģistra rīcību gadījumā, ja akcionāram ir piemērota starptautiskā vai nacionālā sankcija vai ja akcionāram kriminālprocesa ietvaros ir atņemtas tiesības veikt visu veidu komercdarbību. Likumprojekts "Grozījumi likumā "Par Latvijas Republikas Uzņēmumu reģistru"" paredz, ka informācija par akcionāriem tiks ņemta vērā pirmsreģistrācijas pārbaudes ietvaros, vērtējot sabiedrības nodokļu riskus un juridisko veidojumu dibināšanas un vadības pakalpojumu sniedzējus.*III. Uzrādītāja akciju uzskaite*Uzrādītāja akcijas var tikt emitētas tikai dematerializētā formā un ir obligāti iegrāmatojamas centrālajā vērtspapīru depozitārijā ar tiesībām akcionāram tās pārvest uz savu finanšu instrumentu kontu kredītiestādē vai ieguldījumu brokeru sabiedrībā. Uzrādītāja akcijas nav populāra akciju forma (uzrādītāja akcijas ir emitējušas apmēram 4 % no visām akciju sabiedrībām) un to pamatā izmanto biržā kotētās sabiedrības, kurām ir noteikta obligāta prasība iegrāmatot akcijas finanšu instrumentu kontos. Vienlaikus jāuzsver, ka akciju iegrāmatojums finanšu instrumentu kontā tiek uzskatīts par caurspīdīgāku un līdz ar to atbalstāmāku akciju reģistrācijas un uzskaites veidu, tomēr tas neļauj iegūt informāciju par akcionāriem un akciju sabiedrību patiesajiem labuma guvējiem vienuviet (t.i., informācija par akcionāriem ir iegūstama no centrālā vērtspapīru depozitārija, kurā akcijas ir iegrāmatotas, bet informācija par patiesajiem labuma guvējiem – Uzņēmumu reģistrā). Likumprojekts saglabā kārtību, ka uzrādītāja akcijas ir iegrāmatojamas finanšu instrumentu kontos. Tas attiecas gan uz biržā kotētajām sabiedrībām, gan uz tādām akciju sabiedrībām, kuru akcijas ir iekļautas vai ir plānots iekļaut daudzpusējās tirdzniecības sistēmā vai organizētajā tirdzniecības sistēmā (turpmāk – alternatīvajā tirgū iekļautas sabiedrības), kā arī uz jebkurām citām uzrādītāja akcijām. Uzrādītāja akcijas ir jāiegrāmato centrālajā vērtspapīru depozitārija, kurš ir saņēmis Finanšu un kapitāla tirgus komisijas atļauju centrālā vērtspapīru depozitārija darbībai vai arī kurš ir ieguvis tiesības sniegt centrālā vērtspapīru depozitārija pakalpojumus Latvijas Republikā atbilstoši Eiropas Parlamenta un Padomes 2014. gada 23. jūlija Regulas (ES) Nr. 909/2014 par vērtspapīru norēķinu uzlabošanu Eiropas Savienībā, centrālajiem vērtspapīru depozitārijiem un grozījumiem Direktīvās 98/26/EK un 2014/65/ES un Regulā (ES) Nr. 236/2012 (turpmāk - Regulas Nr. 909/2014)[[3]](#footnote-3) prasībām. Biržā kotētās sabiedrības un alternatīvajā tirgū iekļautās sabiedrības akcijas iegrāmato atbilstoši Regulā Nr. 909/2014 noteiktajām prasībām, kas ļauj šīm sabiedrībām izvēlēties ikvienu centrālo vērtspapīru depozitāriju Eiropas Savienībā.Lēmumu par centrālo vērtspapīru depozitāriju, kurā iegrāmatot akcijas, pieņem akcionāru sapulce ar kvalificēto balsu vairākumu. Pēc attiecīgā lēmuma pieņemšanas valdei ir pienākums iesniegt pieteikumu Uzņēmumu reģistram par ieraksta izdarīšanu komercreģistrā. Turpmāk komercreģistrā tiks izdarīts ieraksts par centrālo vērtspapīru depozitāriju, kurā ir iegrāmatotas akciju sabiedrības akcijas. Šāds ieraksts ir nepieciešams, lai trešajām personām būtu zināms, kurā centrālajā vērtspapīru depozitārijā ir pieejama informācija par visiem sabiedrības akcionāriem. Likumprojekts paredz pienākumu akcionāram, kuram pieder uzrādītāja akcijas vairāk kā 5 % apmērā no sabiedrības akcijām, informēt par to sabiedrību. Akcionāra informēšanas pienākums attiecas arī uz katru turpmāko akciju iegūšanu, kas palielina viņa līdzdalību sabiedrībā par katriem nākamajiem 5 %, kā arī uz akcionāra līdzdalības samazināšanos. Ja akcionārs nav paziņojis par līdzdalības iegūšanu vai palielināšanos, akcionārs nevar izlietot balsstiesības, kas izriet no akcijām, par kuru iegūšanu nav paziņots sabiedrībai. Savukārt sabiedrībai, saņemot akcionāra paziņojumu par līdzdalības iegūšanu, palielināšanos vai samazināšanos, ir pienākums iesniegt to Uzņēmumu reģistram. Minētā likuma prasība neattieksies uz biržā kotētajām sabiedrībām, kurām ir paredzēts speciālais regulējums Finanšu instrumentu tirgus likumā. Lai pielāgotos jaunajam regulējumam un iesniegtu Uzņēmumu reģistram pieteikumu ieraksta izdarīšanai par centrālo vērtspapīru depozitāriju, kurā ir iegrāmatotas sabiedrības akcijas, akciju sabiedrībām tiks noteikts pārejas posms (1 gads). Ja sabiedrība nebūs izpildījusi šo likuma prasību, Uzņēmumu reģistrs pieņems lēmumu par sabiedrības darbības izbeigšanu un sabiedrībai tiks piemērota, tā sauktā, vienkāršotā likvidācija. Tāpat pārejas posms (1 gads) ir paredzēts paziņojumu par lielākajiem sabiedrības akcionāriem iesniegšanai. Ņemot vērā, ka paziņojumi par akcionāra līdzdalības iegūšanu, palielināšanos vai samazināšanos būs jāiesniedz Uzņēmumu reģistrā, uz tiem tāpat kā uz akcionāru reģistriem attieksies arī likuma "Par Latvijas Republikas Uzņēmumu reģistru" regulējums (kas ietverts ar likumprojektu saistītajā likumprojektā "Grozījumi likumā "Par Latvijas Republikas Uzņēmumu reģistru""). Saskaņā ar minēto likumprojektu ziņas par akcionāriem tiks iekļautas reģistrācijas lietas publiskajā daļā un piekļuve tām tiks nodrošināta arī atvērto datu veidā. Tāpat minētais likumprojekts paredz, ka informācija par akcionāriem tiks ņemta vērā pirmsreģistrācijas pārbaudes ietvaros, vērtējot sabiedrības nodokļu riskus un juridisko veidojumu dibināšanas un vadības pakalpojumu sniedzējus.*IV. Akciju sabiedrības dibināšana un* *pamatkapitāla palielināšana*Komerclikums šobrīd neparedz, ka akcionāru reģistri vai informācija par centrālo vērtspapīru depozitāriju būtu jāiesniedz Uzņēmumu reģistram. Ar likumprojektu šī kārtība tiek mainīta un paredzēts, ka gan pie sabiedrības dibināšanas, gan pie pamatkapitāla palielināšanas akciju sabiedrībai ir jāiesniedz Uzņēmumu reģistram vai nu akcionāru reģistrs (ja sabiedrībai ir vārda akcijas), vai arī pieteikums par ieraksta izdarīšanu komercreģistrā par centrālo vērtspapīru depozitāriju, kurā ir iegrāmatotas sabiedrības akcijas (ja sabiedrībai ir uzrādītāja akcijas).Attiecīgi – ja akciju sabiedrībai ir uzrādītāja akcijas, tad, dibinot akciju sabiedrību vai palielinot akciju sabiedrības pamatkapitālu, ir veicamas ne tikai reģistrācijas darbības Uzņēmumu reģistrā, bet ir arī jāiegrāmato akcijas centrālajā vērtspapīru depozitārijā. Iesniedzot pieteikumu Uzņēmumu reģistrā par akciju sabiedrības dibināšanu vai par akciju sabiedrības pamatkapitāla palielināšanu, pieteikumam ir jāpievieno centrālā vērtspapīru depozitārija izsniegts apliecinājums par uzrādītāja akciju iegrāmatošanu. Ja pieteikums akciju sabiedrības dibināšanai tiks iesniegts pirms likumprojekta spēkā stāšanās, bet Uzņēmumu reģistra valsts notārs to izskatīs jau pēc likumprojekta spēkā stāšanās, tad pieteikums tiks vērtēts atbilstoši jaunajam regulējumam. *V. Akciju atsavināšana un* *vārda akciju labticīga iegūšana*Komerclikums noteic, ka akcionārs var brīvi atsavināt savas akcijas. Vienlaikus statūtos var paredzēt pirmpirkuma tiesības uz vārda akcijām vai akcionāra sapulces piekrišanas nepieciešamību vārda akcijas pārdošanai. Komerclikums paredz, ka dematerializētas akcijas ir atsavināmas, pārskaitot tās uz ieguvēja finanšu instrumentu kontu, bet papīra formas vārda akcijas ir atsavināmas, izdarot uz tām nodošanas uzrakstu (indosamentu). Par vārda akciju iegūšanu ir jāinformē sabiedrība un jāizdara ieraksts akcionāru reģistrā. Ar likumprojektu tiek saglabāts princips par akciju brīvu atsavināšanu, kā arī paredzēts, ka statūtos var tikt paredzēti ierobežojumi akciju atsavināšanai. Ņemot vērā, ka šādi akciju atsavināšanas ierobežojumi pēc būtības ir pielīdzināmi līgumiskiem (iepretim – likumiskiem) ierobežojumiem, likumā netiek ietverta detalizēta kārtība akciju atsavināšanas ierobežojumu izpildei. Pienākums nodrošināt statūtos noteikto akciju atsavināšanas ierobežojumu izpildi gulstas uz sabiedrības akcionāriem un pašu sabiedrību. Turklāt šādu ierobežojumu izpilde netiks kontrolēta arī no iesaistīto institūciju puses, piemēram, Uzņēmumu reģistra vai centrālā vērtspapīru depozitārija. Ar likumprojektu tiek saglabāta uzrādītāja akciju atsavināšanas kārtība: uzrādītāja akcijas arī turpmāk būs pārskaitāmas uz ieguvēja finanšu instrumentu kontu. Savukārt vārda akciju regulējums tiek vienādots ar SIA pamatkapitāla daļu regulējumu, paredzot gan vārda akcijas atsavināšanas darījuma rakstveida formu, gan vārda akciju labticīgas iegūšanas principu. **3. PAMATKAPITĀLA APMAKSA***I. Kapitālsabiedrības dibināšana*Atbilstoši Komerclikuma prasībām dibināmās kapitālsabiedrības pamatkapitāla apmēru nosaka dibinātāji un ietver to dibināšanas līgumā. Dibināšanas līgumā tiek norādīts kopējais pamatkapitāla apmērs (parakstītais pamatkapitāls), līdz sabiedrības reģistrācijai Uzņēmumu reģistrā apmaksājamais pamatkapitāls, kā arī katra dibinātāja parakstītais un līdz reģistrācijai apmaksājamais pamatkapitāla apmērs. Tāpat tiek norādīta informācija par pamatkapitāla apmaksas kārtību un termiņiem.Iesniedzot pieteikumu Uzņēmumu reģistram par sabiedrības dibināšanu, pamatkapitālam ir jābūt pilnībā parakstītam, bet ne pilnībā apmaksātam (izņēmums ir SIA ar samazinātu pamatkapitāla apmēru (turpmāk – mazkapitāla SIA)). Pārējā pamatkapitāla daļa ir apmaksājama dibināšanas līgumā noteiktajā termiņā, bet ne vēlāk kā gada laikā no SIA ierakstīšanas komercreģistrā vai ne vēlāk kā gada laikā no akciju sabiedrības dibināšanas līguma parakstīšanas dienas. Pēc pamatkapitāla apmaksas termiņa beigām sabiedrībai ir pienākums iesniegt Uzņēmumu reģistrā apliecinājumu par pamatkapitāla apmaksu. Saskaņā ar Komerclikuma 156. panta noteikumiem, ja dibinātājs dibināšanas līgumā noteiktajā termiņā neapmaksā pilnu parakstītās pamatkapitāla daļas (akcijas) cenu, valdei ir pienākums šai personai rakstveidā atgādināt par pamatkapitāla daļas (akcijas) apmaksas pienākumu un noteikt atkārtoto pamatkapitāla daļas (akcijas) apmaksas termiņu. Ja arī šajā termiņā pilna pamatkapitāla daļas (akcijas) apmaksa netiek veikta, dibinātājs zaudē tiesības uz neapmaksāto pamatkapitāla daļu (akciju) un tā pāriet sabiedrībai. Savukārt sabiedrībai ir pienākums neapmaksātās pamatkapitāla daļas (akcijas) atsavināt. Esošais regulējums pieļauj, ka nepilnā apmērā apmaksāts pamatkapitāls var saglabāties vienu līdz pat divus gadus, kas rada augstu nenoteiktības risku trešajām personām un var maldināt par faktisko sabiedrības pamatkapitāla apmēru. Otra problēma, ko rada pamatkapitāla daļēja apmaksa, ir saistīta ar dalībnieku (akcionāru) balsstiesībām, jo balsstiesības dalībniekam (akcionāram) dod tikai pilnībā apmaksātas pamatkapitāla daļas (akcijas). Analizējot statistiku par jaundibinātām akciju sabiedrībām laika posmā no 2014. līdz 2018. gadam, tika secināts, ka daļēju pamatkapitāla apmaksu, dibinot akciju sabiedrību, izvēlas ļoti neliels sabiedrību skaits – no apmēram 250 šajā laikā posmā dibinātām akciju sabiedrībām tikai 8 sabiedrības pamatkapitālu nebija apmaksājušas pilnā apmērā jau to reģistrācijas brīdī. Līdz ar to tika konstatēts, ka daļēja pamatkapitāla apmaksa, dibinot kapitālsabiedrību, nav praksē plaši izmantots tiesību instruments.Ar likumprojektu tiek vienādota pamatkapitāla apmaksas kārtība visām kapitālsabiedrībām (SIA, akciju sabiedrības un mazkapitāla SIA ar samazinātu pamatkapitāla apmēru), paredzot, ka visām kapitālsabiedrībām ir jābūt pilnībā apmaksātam pamatkapitālam līdz reģistrācijas pieteikuma iesniegšanai Uzņēmumu reģistram. Tāpat kā līdz šim par dibināmās sabiedrības pamatkapitālu vienosies dibinātāji, norādot to dibināšanas līgumā. Taču turpmāk pamatkapitāla apmaksas termiņiem dibināšanas līgumā būs jābūt noteiktiem tā, lai pamatkapitāls pilnā apmērā būtu parakstīts un apmaksāts līdz brīdim, kad tiek iesniegts pieteikums Uzņēmumu reģistrā par sabiedrības dibināšanu.Likumprojekts mazinās administratīvo slogu, kas saistīts ar pamatkapitāla un tā apmaksas reģistrāciju Uzņēmumu reģistrā, jo paredz, ka turpmāk sabiedrībai dokumenti un ziņas, kas saistītas ar pamatkapitālu un tā apmaksu būs jāiesniedz tikai vienu reizi (šobrīd pamatkapitāla un tā apmaksas reģistrācija Uzņēmumu reģistrā notiek divos posmos: iesniedzot pieteikumu sabiedrības ierakstīšanai komercreģistrā un pēc pamatkapitāla apmaksas termiņa beigām iesniedzot apliecinājumu par pamatkapitāla apmaksu). Atbilstoši likumprojektā ietvertajiem pārejas noteikumiem, ja, stājoties spēkā jaunajam regulējumam par pamatkapitāla apmaksu, jaundibināta sabiedrība būs ierakstīta komercreģistrā ar daļēji apmaksātu pamatkapitālu, tās pamatkapitāla apmaksa būs jāveic termiņā, kāds ir noteikts dibināšanas līgumā. Pēc šī termiņa beigām sabiedrībai būs jāiesniedz paziņojums Uzņēmumu reģistram par pamatkapitāla apmaksu un aktuālais dalībnieku (akcionāru) reģistrs. Ja sabiedrības pamatkapitāls dibināšanas līgumā noteiktajā termiņā netiks apmaksāts, valdei ir jāveic Komerclikuma 156. pantā noteiktās darbības. Tāpat šādā gadījumā tiek saglabāti līdzšinējie Komerclikumā noteiktie ierobežojumi (sabiedrība nevar veikt jaunu pamatkapitāla palielinājumu, kamēr pilnā apmērā nav apmaksāts iepriekšējais pamatkapitāla palielinājums; dividendes tiek aprēķinātas un izmaksātas par pilnībā apmaksātās pamatkapitāla daļām (akcijām); balsstiesības dod tikai pilnībā apmaksātas pamatkapitāla daļas (akcijas); SIA dalībnieks drīkst atsavināt tikai pilnībā apmaksātu daļu, ja statūtos nav noteikts citādi). Minētie ierobežojumi uz sabiedrību un tās dalībnieku (akcionāru) saglabājas līdz brīdim, kad ir veikta pilna pamatkapitāla daļas (akcijas) apmaksa. *II. Kapitālsabiedrības pamatkapitāla palielināšana*Par sabiedrības pamatkapitāla palielināšanu lemj dalībnieku (akcionāru) sapulce. Vienlaikus ar lēmumu par pamatkapitāla palielināšanu dalībnieku (akcionāru) sapulcei ir jāapstiprina pamatkapitāla palielināšanas noteikumi. Pamatkapitāla palielināšanas noteikumos ir jānorāda jauno pamatkapitāla daļu (akciju) apmaksas termiņš, kas nevar būt ilgāks kā seši mēneši (SIA) vai gads (akciju sabiedrība) no dienas, kad ir pieņemts lēmums par pamatkapitāla palielināšanu. Pēc parakstīšanās termiņa beigām sabiedrībai ir pienākums iesniegt Uzņēmumu reģistram pieteikumu par pamatkapitāla palielināšanu. Savukārt pēc pamatkapitāla daļu (akciju) apmaksas termiņa notecējuma sabiedrībai ir vēlreiz jāiesniedz dokumenti Uzņēmumu reģistrā, informējot par pamatkapitāla apmaksu. Ja visas jaunās pamatkapitāla daļas (akcijas) nav termiņā apmaksātas, valde veic Komerclikuma 156. pantā noteiktās darbības: atgādina dalībniekam (akcionāram) par pamatkapitāla daļu (akciju) apmaksas termiņa kavējumu un aicina apmaksāt pamatkapitāla daļas (akcijas). Ja arī pēc valdes atgādinājuma pamatkapitāla daļas (akcijas) netiek apmaksātas, dalībnieks (akcionārs) zaudē tiesības uz tām un pamatkapitāla daļas (akcijas) pāriet sabiedrībai. Likumprojekts paredz, ka pamatkapitāla palielināšanas gadījumā pieteikums Uzņēmumu reģistram par pamatkapitāla palielinājumu ir jāsniedz tikai tad, kad ir beidzies pamatkapitāla apmaksas termiņš. Atbilstoši likumprojekta regulējumam pamatkapitāla apmaksa ir jāveic sešu mēnešu laikā pēc tam, kad dalībnieku (akcionāru) sapulcē ir pieņemts lēmums par pamatkapitāla palielināšanu. Ja šajā termiņā nav apmaksāts viss izsludinātais pamatkapitāls, tad akciju emisija ir uzskatāma par notikušu apmaksāto akciju apjomā (izņemot, ja pamatkapitāla palielināšanas noteikumi šādu palielināšanu nepieļauj).Atbilstoši likumprojektā ietvertajiem pārejas noteikumiem, ja, stājoties spēkā jaunajam regulējumam par pamatkapitāla apmaksu, sabiedrība būs uzsākusi pamatkapitāla palielināšanu un pamatkapitāla palielinājums būs reģistrēts komercreģistrā, sabiedrības pamatkapitāla apmaksa būs jāveic termiņā, kāds ir noteikts pamatkapitāla palielināšanas noteikumos. Pēc šī termiņa beigām sabiedrībai būs jāiesniedz paziņojums Uzņēmumu reģistram par pamatkapitāla apmaksu un aktuālais dalībnieku (akcionāru) reģistrs. Ja sabiedrības pamatkapitāls pamatkapitāla palielināšanas noteikumos paredzētajā termiņā netiks apmaksāts, valdei ir jāveic Komerclikuma 156. pantā noteiktās darbības. Tāpat šādā gadījumā tiek saglabāti līdzšinējie Komerclikumā noteiktie ierobežojumi (sabiedrība nevar veikt jaunu pamatkapitāla palielinājumu, kamēr pilnā apmērā nav apmaksāts iepriekšējais pamatkapitāla palielinājums; dividendes tiek aprēķinātas un izmaksātas par pilnībā apmaksātās pamatkapitāla daļām (akcijām); balsstiesības dod tikai pilnībā apmaksātas pamatkapitāla daļas (akcijas); SIA dalībnieks drīkst atsavināt tikai pilnībā apmaksātu daļu, ja statūtos nav noteikts citādi). Minētie ierobežojumi uz sabiedrību un tās dalībnieku (akcionāru) saglabājas līdz brīdim, kad ir veikta pilna pamatkapitāla daļas (akcijas) apmaksa. *III. Dalībnieku (akcionāru) reģistrā ierakstāmās ziņās* Komerclikums noteic, ka dalībnieku (akcionāru) reģistrā ir jānorāda dibināšanas līgumā vai pamatkapitāla palielināšanas noteikumos paredzēto pamatkapitāla daļu (akciju) apmaksas termiņu (ja pamatkapitāla daļa (akcija) nav apmaksāta) vai arī datumu, kad ir veikta pamatkapitāla daļu (akciju) apmaksa pilnā apmērā. Likumprojekts paredz, ka dalībnieku (akcionāru) reģistrā ir jāieraksta pamatkapitāla daļu (akciju) apmaksas stāvoklis. Pēc būtības likumprojekts nemaina līdzšinējo kārtību un dalībnieku (akcionāru) reģistrā tāpat kā līdz šim ir jānorāda, vai pamatkapitāla daļas (akcijas) ir apmaksātas pilnā apmērā vai arī jānorāda pamatkapitāla daļas (akcijas) apmaksas termiņš. Tā piemēram, pēc dalībnieku (akcionāru) sapulces lēmuma par pamatkapitāla palielināšanu pieņemšanas dalībnieku (akcionāru) reģistrā būtu ierakstāms datums, līdz kuram atbilstoši pamatkapitāla palielināšanas noteikumiem dalībniekiem, kuri ir pieteikušies uz jaunajām pamatkapitāla daļām (akcijām), ir jāveic to apmaksa – tas ļauj pašai sabiedrībai izsekot līdz pamatkapitāla apmaksas procesam. Savukārt pēc tam, kad dalībnieks (akcionārs) ir veicis pamatkapitāla daļas (akcijas) apmaksu, dalībnieku (akcionāru) reģistrā par šīm daļām var norādīt, ka tās ir apmaksātas. Turklāt jāņem vērā, ka, iesniedzot dalībnieku (akcionāru) reģistru Uzņēmumu reģistram, ja pamatkapitāla daļas (akcijas) ir pilnā apmērā apmaksātas, pamatkapitāla daļu (akciju) apmaksas stāvoklis nav jānorāda (jo īpaši tas ir attiecināms uz pamatkapitāla daļas (akcijas) apmaksas datumu – šāda informācija Uzņēmumu reģistram nav nepieciešams iesniegt). *IV. Komercreģistra ieraksti*Atbilstoši Komerclikuma 8. panta regulējumam komercreģistrā tiek ierakstīts pamatkapitāla lielums, atsevišķi norādot parakstīto pamatkapitālu un apmaksāto pamatkapitālu. Tāpat komercreģistrā tiek ierakstīts nosacītais pamatkapitāls.Ņemot vērā, ka turpmāk Uzņēmumu reģistrā tiek sniegtas ziņas tikai par apmaksāto pamatkapitālu, tad mainīsies arī komercreģistra ierakstu saturs. Atbilstoši likumprojektam komercreģistrā tiek norādīts tikai apmaksātais pamatkapitāls. Vienlaikus kā komercreģistra ieraksts saglabāsies arī nosacītais pamatkapitāls.Pārejas posmā, kamēr daļai sabiedrību saglabāsies daļēji neapmaksāts pamatkapitāls, šī informācija tiks atspoguļota arī komercreģistra ierakstos. Proti, tām sabiedrībām, kuru pamatkapitāls nebūs pilnā apmērā apmaksāts, komercreģistrā tiks saglabāts gan ieraksts par parakstītā pamatkapitāla apmēru, gan par apmaksātā pamatkapitāla apmēru. *V. Pamatkapitāla apmaksa kontā*Komerclikums noteic, ka pamatkapitāla apmaksa ar naudas ieguldījumu ir veicama, attiecīgo naudas summu ieskaitot bankas kontā. Gramatiski tulkojot minēto regulējumu, pamatkapitāla apmaksa var notikt tikai uz kredītiestādē atvērtu kontu. Tomēr šāda gramatiska normas interpretācija nav saskaņota ar citu normatīvo aktu regulējumu. Proti, saskaņā ar Maksājumu pakalpojumu un elektroniskās naudas likuma (turpmāk – MPENL) 1. panta 10. punktu maksājumu konts ir konts, ko atver uz viena vai vairāku maksājumu pakalpojumu izmantotāju vārda un izmanto maksājuma izpildei. Maksājuma konta atvēršanu kā maksājuma pakalpojumu var sniegt kredītiestādes, elektroniskās naudas iestādes, maksājumu iestādes, kā arī dalībvalstī licencēta maksājumu iestāde, kas MPENL 31. panta noteiktajā kārtībā uzsākusi darbību Latvijā, un vairāki citi subjekti (MPENL 2. panta otrā daļa). Likumprojekts noteic, ka pamatkapitāla apmaksa var tikt veikta maksājumu kontā, kas atvērts pie MPENL minētajiem maksājumu pakalpojumu sniedzējiem, nevis tikai kredītiestādē atvērtā kontā. *VI. Mazkapitāla SIA pamatkapitāla apmaksa*Komerclikums paredz, ka, dibinot kapitālsabiedrību, dibinātājiem ir pienākums atvērt kontu bankā un iemaksāt tajā naudu pamatkapitāla apmaksai. Šāda prasība nav paredzēta mazkapitāla SIA. Dibinot mazkapitāla SIA, dibinātājiem ir ļauts pašiem apliecināt pamatkapitāla apmaksu. Atvieglota reģistrācijas kārtība (t.sk. gadījumi, kuros, lai dibinātu juridisko personu, nav nepieciešami lieli finansiāli ieguldījumi un nav noteikti specifiski darbības ierobežojumi) tiek vērtēta kā noziedzīgi iegūtu līdzekļu legalizācijas un terorisma finansēšanas risku paaugstinošs faktors. Līdz ar to mazkapitāla SIA tiek uzskatīta par Latvijā raksturīgāko juridiskas personas formu ar noziedzīgi iegūtu līdzekļu legalizācijas un terorisma finansēšanas risku kopumā. Turklāt šāds juridiskas personas veids ir viens no izplatītākajiem Latvijā – no visām 2020. gada beigās reģistrētajām SIA 47 % ir mazkapitāla SIA. Ar likumprojektu tiek noteikts, ka turpmāk mazkapitāla SIA dibināšana notiks tieši tādā pašā kārtībā kā jebkuras SIA dibināšana – dibinātājiem būs pienākums atvērt kontu maksājumu iestādē un iemaksāt tajā pamatkapitāla apmaksai nepieciešamos naudas līdzekļus. **4. AKCIONĀRU SAPULCES***I. Paziņojums par akcionāru sapulces sasaukšanu*Komerclikums paredz, ka paziņojums par akcionāru sapulces sasaukšanu ir izsludināms ne vēlāk kā 30 dienas pirms paredzētās sapulces. Vārda akciju turētājiem paziņojumu nosūta personiski – uz akcionāru reģistrā ierakstīto akcionāra dzīvesvietas vai juridisko adresi. Savukārt uzrādītāja akciju turētajiem paziņojumu publicē oficiālajā izdevumā "Latvijas Vēstnesis". Papildu prasības paziņojuma izplatīšanai ir noteiktas biržā kotētajām sabiedrībām un atrodamas Finanšu instrumentu tirgus likumā (piemēram, pienākums paziņojumu ievietot sabiedrības mājaslapā).Paziņojumā norāda informāciju par akcionāru sapulci (kur un kad tā notiks), sapulces darba kārtību un informāciju par to, kur un kā akcionāri var iepazīties ar sapulces dokumentiem, kā arī citu ar sapulces norisi un akcionāru tiesību izmantošanu saistīto informāciju. Papildu prasības biržā kotētajām sabiedrībām ir noteiktas Finanšu instrumentu tirgus likumā.Likumprojekts nemaina termiņu paziņojuma nosūtīšanai – paziņojums akcionāriem arī turpmāk ir nosūtāms vismaz 30 dienas pirms akcionāru sapulces. Tomēr šo termiņu var saīsināt uz 21 dienu, ja sabiedrības statūtos ir paredzēts, ka paziņojums par akcionāru sapulces sasaukšanu akcionāriem tiek nosūtīts, izmantojot elektroniskos saziņas līdzekļus (piemēram, pa e-pastu). Šādas izmaiņas ieviestas, lai motivētu sabiedrību un akcionārus savstarpējā saziņā izmantot ātrākus saziņas līdzekļus, kas, pirmkārt, ļauj akcionāriem pēc iespējas ātrāk saņemt informāciju par sapulci un, otrkārt, dod sabiedrībai iespēju sapulci noturēt ātrāk. Likumprojekts saglabā prasību, ka paziņojums par sapulces sasaukšanu ir nosūtāms personiski visiem vārda akciju turētājiem. Vienlaikus likumprojekts paredz, ka turpmāk paziņojums ir nosūtāms uz akcionāra saziņas adresi, kura ir ierakstīta akcionāru reģistrā. Šāda saziņas adrese var būt gan akcionāra dzīvesvietas vai juridiskā adrese (šādā gadījumā akcionāru reģistrā atsevišķa saziņas adrese nav jānorāda), gan akcionāra cita pasta adrese, kā arī akcionāra e-pasta adrese. Likumprojekts ļauj statūtos noteikt arī citu paziņošanas kārtību. Identiskas izmaiņas likumprojekts paredz arī attiecībā uz SIA.Likumprojekts paredz izmaiņas attiecībā uz paziņojuma izsludināšanu uzrādītāja akciju turētājiem. Vairs netiek prasīta paziņojuma izsludināšana oficiālajā izdevumā "Latvijas Vēstnesis". Tā tiek aizstāta ar paziņojuma nosūtīšanu caur centrālo vērtspapīru depozitāriju un finanšu instrumentu kontu uzturētājiem. Minētās izmaiņas saistītas ar grozījumiem par visu uzrādītāja akciju obligātu iegrāmatošanu finanšu instrumentu kontos. Vienlaikus likumprojekts ļauj statūtos noteikt citu paziņošanas kārtību (piemēram, ja sabiedrībai ir neliels un salīdzinoši nemainīgs akcionāru loks, turklāt ir zināmas akcionāru saziņas adreses, sabiedrībai un akcionāriem var būt ērtāk sazināties pa e-pastiem). Jāņem vērā, ka biržā kotētajām sabiedrībām ir noteikta speciāla kārtība saziņai ar akcionāriem, kura prevalē pār Komerclikuma noteikumiem (Finanšu instrumentu tirgus likuma 59.8 pants).Likumprojekts papildina paziņojumā norādāmās informācijas apjomu. Tā piemēram, paziņojumā būs jāsniedz papildus informācija par akcionāru tiesību realizāciju (kā akcionāri var iekļaut papildu jautājumus darba kārtībā, iesniegt lēmumu projektus un uzdot jautājumus par sapulces darba kārtībā iekļautajiem jautājumiem). Papildu prasības ir noteiktas arī biržā kotētajām sabiedrībām, taču šīs nav jaunas prasības, bet gan tādas, kuras līdz šim ir bijušas noteiktas Finanšu instrumentu tirgus likumā. *II. Akcionāru sapulces dokumentu pieejamība*Komerclikums paredz, ka vieta un laiks, kur un kad akcionāri var iepazīties ar akcionāru sapulces dokumentiem (lēmumu projektiem un citiem sapulcē izskatāmajiem dokumentiem), ir jānorāda paziņojumā par sapulces sasaukšanu. Nereti praksē tas nozīmē, ka vienīgais veids, kā akcionāri var saņemt sapulces dokumentus, ir klātienē sabiedrības juridiskajā adresē sabiedrības darba laikā. Šāda kārtība ir ļoti apgrūtinoša un neveicina akcionāru tiesību pilnvērtīgu realizāciju. Komerclikums noteic, ka atsevišķi sapulces dokumenti ir nosūtāmi akcionāriem vai izsludināmi vienlaikus ar paziņojumu par sapulces sasaukšanu (piemēram, statūtu grozījumi (Komerclikuma 273. panta ceturtā daļa), gada pārskats (Komerclikuma 174. panta ceturtā daļa)).Likumprojekts maina kārtību, kā nodrošināma akcionāru sapulces dokumentu pieejamība, pārliekot uzsvaru uz sapulces dokumentu pieejamību elektroniskajā vidē (identiska kārtība paredzēta arī attiecība uz SIA). Proti, sabiedrībai ir pienākums nodrošināt elektronisku un bezmaksas sapulces dokumentu pieejamību. Tā var būt dokumentu nosūtīšana uz akcionāru e-pastiem, ievietošana sabiedrības mājaslapā (turklāt mājaslapā dokumentus drīkst ievietot arī slēgtā sadaļā, kas ir pieejama tikai akcionāriem) vai mākoņkrātuvē. Šī kārtība attiecas uz visiem sapulces dokumentiem – lēmumu projektiem; ar lēmumu projektiem saistītajiem paskaidrojošajiem materiāliem (piemēram, padomes locekļu kandidātu CV); paskaidrojumiem tajos jautājumos, kuros lēmumus nav plānots pieņemt; dokumentiem, kuri līdz šim bija jānosūta kopā ar paziņojumu par sapulces sasaukšanu (piemēram, statūtu grozījumi, gada pārskats) un jebkuru citu dokumentu, kurš tiks izskatīts akcionāru sapulcē. Ja sabiedrība pamatotu iemeslu dēļ nevar nodrošināt akcionāriem elektronisku pieeju sapulces dokumentiem vai arī akcionārs pamatotu iemeslu dēļ nevar piekļūt elektroniski pieejamajiem dokumentiem, akcionārs var vērsties sabiedrībā ar lūgumu nosūtīt viņam dokumentus vai nodrošināt cita veida piekļuvi sapulces dokumentiem. Arī šādai dokumentu saņemšanai ir jānotiek bez maksas.Biržā kotētajām sabiedrībām tiek saglabātas šobrīd Finanšu instrumentu tirgus likumā noteiktās prasības par akcionāru sapulces informācijas ievietošanu tīmekļvietnē. Tīmekļvietnē ir jābūt pieejamam gan paziņojumam par sapulces sasaukšanu, gan lēmumu projektiem un citiem sapulces dokumentiem, kā arī balsošanas veidlapām. Šī pati kārtība turpmāk tiks attiecināta arī uz tām alternatīvajā tirgū iekļautajām sabiedrībām. *III. Citi paziņojumi akcionāriem un citu dokumentu pieejamība*Komerclikums paredz, ka akcionāriem tiek nosūtīti arī citi paziņojumi (piemēram, paziņojums par akcionāru pirmtiesībām uz jaunās emisijas akcijām (Komerclikuma 252. pants), paziņojums par valdes nodomu slēgt reorganizācijas līgumu (Komerclikuma 354.1 pants). Ja sabiedrībai ir uzrādītāja akcijas, šie paziņojumi ir jāpublicē oficiālajā izdevumā "Latvijas Vēstnesis", bet vārda akciju turētājiem paziņojumi tiek nosūtīti uz akcionāru reģistrā ierakstīto akcionāra adresi. Paziņojumā ir jānorāda vietu un laiku, kur un kad akcionāri var iepazīties ar dokumentiem.Likumprojekts paredz, ka arī šādi paziņojumi akcionāriem turpmāk būs nosūtāmi identiskā kārtībā kā paziņojums par akcionāru sapulces sasaukšanu. Proti, vārda akciju turētājiem paziņojumi tiks nosūtīti uz akcionāru reģistrā ierakstīto saziņas adresi, bet uzrādītāja akciju turētāji paziņojumu saņems caur centrālo vērtspapīru depozitāriju un finanšu instrumentu kontu uzturētājiem. Arī likumā noteiktie dokumenti akcionāriem būs jānodrošina tādā pašā kārtībā kā ar akcionāru sapulci saistītie dokumenti – elektroniski. *IV. Akcionāru sapulces darba kārtība*Komerclikums noteic, ka akcionāru sapulces darba kārtību nosaka personas vai institūcijas, kas ierosina sasaukt sapulci. Savukārt akcionāriem ir tiesības lūgt papildināt sapulces darba kārtību ar papildu jautājumiem. Papildu jautājumi tiek iekļauti sapulces darba kārtībā un izsludināti tāpat kā paziņojums par sapulces sasaukšanu (nosūtot vārda akciju turētājiem uz to adresēm un publicējot oficiālajā izdevumā "Latvijas Vēstnesis" informāciju uzrādītāja akciju turētājiem).Likumprojekts nemaina prasības akcionāru sapulces darba kārtības noteikšanai. Vienlaikus, pārņemot Finanšu instrumentu tirgus likuma normas par akcionāru sapulcēm, Komerclikumā detalizētāk tiek atrunātas akcionāru tiesības papildināt sapulces darba kārtību un iesniegt lēmumu projektus. Pirmkārt, tiek precizēts, ka, akcionāram iesniedzot papildinājumus izsludinātajā sapulces darba kārtībā, vienlaikus ir jāiesniedz arī attiecīgs lēmuma projekts vai paskaidrojums par tiem jautājumiem, kuros nav paredzēta lēmumu pieņemšana. Otrkārt, tiek skaidrāk atrunātas akcionāra tiesības ne tikai iesniegt papildinājumus sapulces darba kārtībā, bet arī iesniegt alternatīvus lēmumu projektus par tiem jautājumiem, kuri jau ir iekļauti sapulces darba kārtībā. Komerclikums paredz, ka akcionāru sapulce var pieņemt lēmumus tikai tajos jautājumos, kas ir iekļauti sapulces darba kārtībā. Tomēr Komerclikumā ir paredzēti arī izņēmuma gadījumi, kad akcionāru sapulce var pieņemt lēmumu jautājumā, kas nav bijis iekļauts sapulces darba kārtībā. Viens no šādiem jautājumiem ir padomes atsaukšana (Komerclikuma 276. panta trešās daļas 1. punkts), ievērojot nosacījumu, ka līdz ar padomes atsaukšanu tiek ievēlēta jauna padome.Ar likumprojektu tiek paredzēts, ka turpmāk akcionāru sapulce varēs atsaukt padomi arī tad, ja šāds jautājums nebūs iekļauts sapulces darba kārtībā, tomēr jaunas padomes ievēlēšanai būs jānotiek vispārējā kārtībā – sasaucot jaunu akcionāru sapulci, tās darba kārtībā iekļaujot padomes ievēlēšanu un savlaicīgi akcionāriem nodrošinot informāciju par padomes locekļu kandidātiem (identiski kā gadījumā, ja padome pati atkāpjas). *V. Sapulces norise un protokols*Komerclikums paredz vairākus tehniskos balsojumus, kas nepieciešami akcionāru sapulces norisei. Akcionāriem ir jāievēlē sapulces vadītājs, balsu skaitītājs un sapulces sekretārs (protokolētājs). Lai atvieglotu attālināto akcionāru sapulču norisi (Komerclikuma 277.1 pants), likumprojekts paredz atteikties no tehniskajiem sapulces balsojumiem, aizstājot tos ar valdes pienākumu nodrošināt ar sapulces norisi saistītās darbības (sapulces vadīšanu, balsu skaitīšanu un protokolēšanu). Vienlaikus likumprojekts ļauj akcionāriem ievēlēt citu sapulces vadītāju, balsu skaitītāju un sapulces sekretāru (protokolētāju). Komerclikums paredz, ka akcionāru sapulce ir protokolējama, un noteic protokolā norādāmās ziņas. Savukārt Finanšu instrumentu tirgus likums paredz, ka biržā kotētajām sabiedrībām ir pienākums 14 dienu laikā pēc akcionāru sapulces ievietot savā tīmekļvietnē informāciju par sapulcē pieņemtajiem lēmumiem. Ar likumprojektu minētā Finanšu instrumentus tirgus likuma prasība tiek ietverta Komerclikumā, nosakot, ka biržā kotētajām sabiedrībām ir pienākums 14 dienu laikā pēc akcionāru sapulces savā tīmekļvietnē publicēt sapulces protokolu vai tā izrakstu, kurā kā minimums ir norādītas ziņas par sapulcē pārstāvēto pamatkapitāla apmēru un sapulcē pieņemtajiem lēmumiem. Šī prasība tiks attiecināta arī uz alternatīvajā tirgū iekļautajām sabiedrībām. *VI. Sapulces kvorums un atkārtotas sapulces*Saskaņā ar Komerclikuma noteikumiem akcionāru sapulce ir tiesīga pieņemt lēmumus neatkarīgi no tajā pārstāvētā pamatkapitāla, ja statūtos nav noteikta pārstāvības norma. Savukārt, ja statūti paredz kvoruma prasību, tad sapulce ir tiesīga tikai tad, ja tajā ir pārstāvēts vismaz statūtos noteiktais pamatkapitāla apmērs. Ja sapulcē neveidojas kvorums, tad ir sasaucama atkārtota sapulce ar identisku darba kārtību. Atšķirībā no SIA, kurām Komerclikums noteic, ka atkārtoti sasauktajā sapulcē kvoruma prasība vairs netiek ņemta vērā un atkārtoti sasauktā sapulce ir lemttiesīga neatkarīgi no tajā pārstāvēto balsu skaita, akciju sabiedrībām likums šādu atkāpi no kvoruma prasības neparedz. Līdz ar to tas var būtiski apgrūtināt akcionāru sapulču norisi un lēmumu pieņemšanu tajā, ja akcionāri aktīvi neiesaistās sabiedrības darbībā un neapmeklē akcionāru sapulces.Likumprojekts vienādo SIA un akciju sabiedrību regulējumu, paredzot, ka arī akciju sabiedrību atkārtoti sasauktajās sapulcēs ar identisku darba kārtību kvoruma prasība nav jāievēro un sapulce ir lemttiesīga neatkarīgi no tajā pārstāvēto balsu skaita. Sasaucot atkārtotu sapulci, jo pirmajā sapulcē nav bijis kvoruma, likumprojekts noteic īsāku sapulces izsludināšanas termiņu. Proti, šāda sapulce var tikt izsludināta 14 dienas pirms paredzētās sapulces dienas (iepretim 30 dienām, kas paredzētas vispārējā kārtībā izsludinātai akcionāru sapulcei). Lai akcionāri gūtu pilnvērtīgu priekšstatu par sapulces veidu un tādējādi varētu arī konstatēt likuma prasību ievērošanu (piemēram, atkārtoti sasauktas sapulces gadījumā tās darba kārtība nevar atšķirties no pirmreizēji sasauktās sapulces darba kārtības), turpmāk paziņojumā par sapulces sasaukšanu un sapulces protokolā būs jānorāda, ja sapulce ir uzskatāma par atkārtoti sasauktu sapulci. **5. DALĪBNIEKA (AKCIONĀRA) PIENĀKUMS INFORMĒT SABIEDRĪBU PAR TĀS PATIESO LABUMA GUVĒJU**Noziedzīgi iegūtu līdzekļu legalizācijas un terorisma un proliferācijas finansēšanas novēršanas likums (turpmāk – AML likums) paredz kapitālsabiedrības pienākumu sniegt Uzņēmumu reģistram informāciju par sabiedrības patiesajiem labuma guvējiem. Ja sabiedrība šādu informāciju nesniedz, tā tiek pakļauta, tā saucamajai, vienkāršotajai likvidācijai.Nereti ir gadījumi, kad sabiedrība nespēj izpildīt AML likumā noteiktās prasības, jo sabiedrības dalībnieks (akcionārs) nesniedz sabiedrībai informāciju par tās patiesajiem labuma guvējiem. Lai no šādām situācijām izvairītos, likumprojekts paredz kārtību, kādā sabiedrība var iegūt informāciju no dalībnieka (akcionāra). Proti, dalībniekam (akcionāram) ir pienākums sniegt sabiedrībai informāciju par tās patiesajiem labuma guvējiem ne vēlāk kā divu nedēļu laikā no sabiedrības pieprasījuma dienas. Ja dalībnieks (akcionārs) atsakās sniegt šo informāciju, dalībnieka (akcionāra) balsstiesības un tiesības uz dividendi tiek ierobežotas. Šāds dalībnieka (akcionāra) tiesību ierobežojums ir spēkā līdz brīdim, kad dalībnieks (akcionārs) iesniedz valdei nepieciešamo informāciju par sabiedrības patiesajiem labuma guvējiem. Lai novērstu negodprātīgu rīcību no sabiedrības valdes puses (piemēram, sabiedrības valde neiesniedz Uzņēmumu reģistram dalībnieka (akcionāra) sniegtās ziņas par sabiedrības patiesajiem labuma guvējiem, bet vienlaikus ierobežo dalībnieka (akcionāra) tiesības), likumprojekts ļauj dalībniekam (akcionāram) pašam vērsties Uzņēmumu reģistrā un iesniegt ziņas par sabiedrības patiesajiem labuma guvējiem. Šādā gadījumā dalībnieka (akcionāra) tiesību ierobežojumi zaudē spēku.Ja dalībnieks (akcionārs) ilgstoši neiesniedz sabiedrībai ziņas par tās patiesajiem labuma guvējiem un arī nevēršas ar šādu pieteikumu Uzņēmumu reģistrā, sabiedrība var lūgt tiesu izslēgt dalībnieku (akcionāru) no sabiedrības.  |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Latvijas Republikas Uzņēmumu reģistrs, Finanšu un kapitāla tirgus komisija, Nasdaq CSD SE. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Akciju sabiedrības (982), SIA (ap 92 075, no tām mazkapitāla SIA – ap 43 433)[[4]](#footnote-4). |
| 2. | Tiesiskā regulējuma ietekme uz tautsaimniecību un administratīvo slogu | **Akciju reģistrācija**Likumprojekts paredz, ka akciju sabiedrībām, kuras ir emitējušas vārda akcijas, ir jāiesniedz Uzņēmumu reģistrā akcionāru reģistrs. Pārejas posmā visām akciju sabiedrībām, kurām ir vārda akcijas, būs jāiesniedz aktuālais akcionāru reģistrs Uzņēmumu reģistrā, bet turpmāk šis informācijas sniegšanas pienākums būs jāīsteno gadījumā, ja mainās akciju sabiedrības akcionāri. Tāpat akcionāru reģistrs būs jāiesniedz gadījumā, ja sabiedrība pieņem lēmumu par pamatkapitāla izmaiņām, kā arī ja tiek dibināta jauna akciju sabiedrība. Likumprojekts paredz, ka akciju sabiedrībām, kuras ir emitējušas uzrādītāja akcijas, ir jāiesniedz Uzņēmumu reģistrā pieteikums par ieraksta izdarīšanu par depozitāriju, kurā ir iegrāmatotas sabiedrības akcijas. Pārejas posmā šī prasība attieksies uz visām akciju sabiedrībām, kuras ir emitējušas uzrādītāja akcijas, bet turpmāk tā skars jaundibināmās akciju sabiedrības, kuras izvēlēsies uzrādītāja akcijas, un tās akciju sabiedrības, kuras nolems mainīt depozitāriju vai arī pieņems lēmumu konvertēt vārda akcijas par uzrādītāja akcijām.Uz akciju sabiedrībām, kurām ir uzrādītāja akcijas, attieksies arī periodisks pienākums sniegt informāciju Uzņēmumu reģistram par lielākajiem sabiedrības akcionāriem un izmaiņām šo akcionāru līdzdalības apjomā. Šis informācijas sniegšanas pienākums iestājas gadījumā, ja sabiedrība ir saņēmusi no akcionāra likumā paredzēto paziņojumu par līdzdalības iegūšanu, palielināšanos vai samazināšanos.**Pamatkapitāla apmaksa**Likumprojekts mazinās administratīvo slogu, kas saistīts ar pamatkapitāla un tā apmaksas reģistrāciju Uzņēmumu reģistrā, jo paredz, ka turpmāk sabiedrībai dokumenti un ziņas, kas saistītas ar pamatkapitālu un tā apmaksu būs jāiesniedz tikai vienu reizi un samazina iesniedzamo dokumentu skaitu (nav jāiesniedz paziņojums par pamatkapitāla apmaksu). Likumprojekts paredz, ka mazkapitāla SIA turpmāk maksājumu pakalpojumu konts būs jāatver sabiedrības dibināšanas procesā, nevis pēc sabiedrības reģistrācijas Uzņēmumu reģistrā. Vienlaikus šī prasība nemaina administratīvo slogu, kas saistīts ar dokumentu iesniegšanu Uzņēmumu reģistrā, jo dibinātāju sniegts apliecinājums par pamatkapitāla apmaksu tiks aizstāts ar maksājumu pakalpojumu iestādes apliecinājumu par pamatkapitāla iemaksu kontā. **Akcionāru (dalībnieku) sapulces**Likumprojekts nemaina informācijas apjomu, kas ir saistīts ar akcionāru (dalībnieku) sapulcēm, kā arī neparedz jaunus informācijas sniegšanas pienākumus. Vienlaikus ar likumprojektu tiek mainīts informācijas sniegšanas kanāls tajās akciju sabiedrībās, kuras ir emitējušas uzrādītāja akcija – šīm sabiedrībām vairs nebūs pienākums ar akcionāru sapulcēm saistīto informāciju publicēt oficiālajā izdevumā "Latvijas Vēstnesis", bet gan tā būs nododama akcionāriem caur centrālo vērtspapīru depozitāriju un finanšu instrumentu kontu turētājiem. **Dalībnieka (akcionāra) pienākums informēt sabiedrību par tās patieso labuma guvēju**Likumprojekts paredz, ka dalībnieks (akcionārs) var vērsties Uzņēmumu reģistrā ar pieteikumu par sabiedrības patieso labuma guvēju. Tomēr šāda informācijas sniegšanas prasība nav obligāta, jo primāri informāciju par sabiedrības patiesajiem labuma guvējiem Uzņēmumu reģistram sniedz pati sabiedrība, kā tas paredzēts spēkā esošajā normatīvajā regulējumā.  |
| 3. | Administratīvo izmaksu monetārs novērtējums | Administratīvo izmaksu novērtējums aprēķināts atbilstoši Ministru kabineta 2009. gada 15. decembra instrukcijas nr. 19 "Tiesību akta projekta sākotnējās ietekmes izvērtēšanas kārtība" 24. punktā iekļautajai formulai: **C = (f x l) x (n x b)**, kur C – administratīvās izmaksas;f - finanšu līdzekļu apjoms, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme);l - laika patēriņš, kas nepieciešams, lai sagatavotu informāciju, kuras sniegšanu paredz projekts;n – subjektu skaits, uz ko attiecas projektā paredzētās informācijas sniegšanas prasības;b – cik bieži gada laikā projekts paredz informācijas sniegšanu. **1) Akcionāru reģistra iesniegšana Uzņēmumu reģistrā -** minētās prasības izpilde radīs akciju sabiedrībām administratīvās izmaksas: **C =** (2,51 x 0,5) x (982[[5]](#footnote-5) x 1) = 1,255 x 982 = **1 232,41 *euro*.****2) Atteikšanās no pamatkapitāla apmaksas apliecinājuma iesniegšanas Uzņēmumu reģistrā –** minētās izmaiņas samazinās kapitālsabiedrībām administratīvās izmaksas:**C =** (2,51 x 0,5) x (5694[[6]](#footnote-6) x 1) = 1,255 x 5694 = **7 145,97 *euro*.**f = 844[[7]](#footnote-7) (vid. neto samaksa): 21 (darba dienas mēnesī) : 8h = 5,02 euro/stundā, tā kā dokumenta sagatavošana aizņem 30 min, tad f = 2,51 *euro*.  |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
|

|  |  |  |
| --- | --- | --- |
| Rādītāji | 2021. gads | Turpmākie trīs gadi (*euro*) |
| 2022.gads | 2023.gads | 2024.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 26 136 | 0 |
| 2.1. valsts pamatbudžets | 0 | 0 | 0 | 0 | 0 | 26 136 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | -26 136 | 0 |
| 3.1. valsts pamatbudžets | 0 | 0 | 0 | 0 | 0 | -26 136 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | X | 0 |
| 5. Precizēta finansiālā ietekme | X | 0 | X | 0 | X | - 26 136 | 0 |
| 5.1. valsts pamatbudžets | 0 | 0 | - 26 136 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Lai nodrošinātu likumprojektā paredzēto normu izpildi Uzņēmumu reģistram 2023. gadā nepieciešams papildu finansējums **26 136  *euro* apmērā** (EKK 5000 - 480 cilvēkstundas x 54,45 *euro*/cilvēkstundā t.sk. PVN = 26 136 *euro*), lai veiktu šādus pielāgojumus Uzņēmumu reģistra informācijas sistēmā (turpmāk – URIS) un e-pakalpojumos:1. atteikšanos no parakstītā un apmaksātā kapitāla reģistrēšanas un nosacījuma, ka visam kapitālam jābūt apmaksātam līdz kapitālsabiedrības reģistrācijai komercreģistrā - pielāgojumi URIS reģistrācijas modulī, reģistrācijas e-pakalpojumā (EP119), datu izplatīšanas servisos, info portālā un izdrukā;
2. akcionāru reģistrēšanu un ziņu par depozitāriju ierakstīšanu komercreģistrā - pielāgojumi URIS reģistrācijas modulī un komercķīlu reģistrācijas modulī (lai nodrošinātu atzīmes automātisku ierakstīšanu komercreģistrā par ieķīlātām akcijām), reģistrācijas e-pakalpojumā (EP119), datu izplatīšanas servisos, info portālā un izdrukā;
3. mazkapitāla SIA pie ierakstīšanas komercreģistrā nepieciešama bankas vai cita maksājumu pakalpojumu sniedzēja izziņa par kontu – pielāgojumi reģistrācijas e-pakalpojumā (EP119);
4. vienreizēja datu aktualizēšana komercreģistrā, izdarot atzīmes par ieķīlātām akcijām uz normatīvā regulējuma spēkā stāšanās brīdi.
 |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. |
| 8. Cita informācija | Jautājumu par papildu nepieciešamā finansējuma piešķiršanu Tieslietu ministrijas valsts budžeta apakšprogrammā 06.01.00 "Juridisko personu reģistrācija" 2023. gadam 26 136 *euro* apmērā izskatīt Ministru kabinetā likumprojekta "Par valsts budžetu 2023. gadam" un likumprojekta "Par vidēja termiņa budžeta ietvaru 2023., 2024. un 2025. gadam" sagatavošanas un izskatīšanas procesā kopā ar visu ministriju un centrālo valsts iestāžu iesniegtajiem prioritāro pasākumu pieteikumiem atbilstoši valsts budžeta finansiālajām iespējām. |

 |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | **Likumprojekts "Grozījumi likumā "Par Latvijas Republikas Uzņēmumu reģistru""** paredz Uzņēmumu reģistra rīcību ar informāciju par akcionāriem. Piemēram, ziņas par akcionāriem tiks iekļautas reģistrācijas lietas publiskajā daļā, kā arī tiks ņemtas vērā pirmsreģistrācijas pārbaudes ietvaros, vērtējot sabiedrības nodokļu riskus un juridisko veidojumu dibināšanas un vadības pakalpojumu sniedzējus. Tāpat attiecīgais likumprojekts paredz regulējumu par Uzņēmumu reģistra rīcību gadījumā, ja akcionāram ir piemērota starptautiskā vai nacionālā sankcija vai ja akcionāram kriminālprocesa ietvaros ir atņemtas tiesības veikt visu veidu komercdarbību. **Likumprojekts "Grozījumi Finanšu instrumentu tirgus likumā"** no minētā likuma izslēdz normas par akcionāru sapulču sasaukšanu un sapulcē pieņemto lēmumu publiskošanu. Minētais regulējums tiek pārnests uz Komerclikumu, tādējādi nodrošinot, ka visas normas, kas attiecas uz akcionāru sapulcēm, ir atrodamas vienā normatīvajā aktā. Vienlaikus Finanšu instrumentu tirgus likumā tiek saglabāta speciālā kārtība par paziņojuma par akcionāru sapulces, lēmumu projektu un sapulcē pieņemto lēmumu publiskošanu oficiālajā glabāšanas sistēmā.**Likumprojekts "Grozījumi Komercķīlas likumā"** paredz, ka vārda akcijas tiks pakļautas regulējumam par reģistrācijai pakļautām lietām (vārda akciju ieķīlāšana notiks identiski kā SIA pamatkapitāla daļu ieķīlāšana). Savukārt uzrādītāja akcijas nevarēs tikt ieķīlātas saskaņā ar komercķīlu noteikumiem, bet gan tās arī turpmāk būs ieķīlājamas kā finanšu ķīla. |
| 2. | Atbildīgā institūcija | Tieslietu ministrija, Latvijas Republikas Uzņēmumu reģistrs, Finanšu un kapitāla tirgus komisija, Nasdaq CSD SE. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2007. gada 11. jūlija direktīva 2007/36/EK par biržu sarakstos iekļautu sabiedrību akcionāru konkrētu tiesību izmantošanu (turpmāk – direktīva 2007/36/EK)Direktīvas 2007/36/EK prasības tika ieviestas Finanšu instrumentu tirgus likumā. Ar likumprojektu nacionālās normas, ar kurām ievieš direktīvas prasības, tiek pārnestas uz Komerclikumu, nemainot to būtību.  |
| 2. | Citas starptautiskās saistības | Nav attiecināms. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Nav attiecināms. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2007/36/EK 4. pants | Finanšu instrumentu tirgus likuma 54. panta pirmā daļa | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 5. panta 1. punkts | Likumprojekta 47. pants (Komerclikuma 273. panta pirmā daļa), likumprojekta 50. pants (Komerclikuma 275. panta otrā daļa) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 5. panta 2. punkts | Likumprojekta 47. pants (Komerclikuma 273. panta ceturtā daļa), Komerclikuma 272. panta pirmā daļa | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 5. panta 3. punkta a) apakšpunkts | Likumprojekta 47. pants (Komerclikuma 273. panta piektās daļas 2. un 8. punkts) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 5. panta 3. punkta b) apakšpunkts | Likumprojekta 47. pants (Komerclikuma 273. panta piektās daļas 5., 6., un 7. punkts, sestās daļas 2. punkts un septītā daļa) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 5. panta 3. punkta c) apakšpunkts | Likumprojekta 47. pants (Komerclikuma 273. panta piektās daļas 10. punkts) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 5. panta 3. punkta d) apakšpunkts | Likumprojekta 47. pants (Komerclikuma 273. panta piektās daļas 9. punkts) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 5. panta 3. punkta e) apakšpunkts | Likumprojekta 47. pants (Komerclikuma 273. panta sestās daļas 1. punkts) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 5. panta 4. punkta a) apakšpunkts | Likumprojekta 48. pants (Komerclikuma 273.2 panta pirmās daļas 1. punkts) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 5. panta 4. punkta b) apakšpunkts | Likumprojekta 48. pants (Komerclikuma 273.2 panta pirmās daļas 2. punkts) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 5. panta 4. punkta c) apakšpunkts | Likumprojekta 48. pants (Komerclikuma 273.2 panta pirmās daļas 5. punkts) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 5. panta 4. punkta d) apakšpunkts | Likumprojekta 48. pants (Komerclikuma 273.2 panta pirmās daļas 3. un 4. punkts) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 5. panta 4. punkta b) apakšpunkts | Likumprojekta 48. pants (Komerclikuma 273.2 panta pirmās daļas 5. punkts) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 6. panta 1. punkts | Likumprojekta 49. pants (Komerclikuma 274. panta otrā un ceturtā daļa) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 6. panta 2. punkts | Likumprojekta 49. pants (Komerclikuma 274. panta otrā un ceturtā daļa) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 6. panta 3. punkts | Likumprojekta 49. pants (Komerclikuma 274. panta otrā un ceturtā daļa) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 6. panta 4. punkts | Likumprojekta 49. pants (Komerclikuma 274. panta trešā daļa) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 7. panta 1. punkts | Latvijas nacionālajā regulējumā nepastāv šāda veida ierobežojumi | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 7. panta 2. punkts | Likumprojekta 53. pants (Komerclikuma 278. panta 3.1 daļa) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 7. panta 3. punkts | Likumprojekta 53. pants (Komerclikuma 278. panta 3.1 daļa) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 8. pants | Komerclikuma 277.1 pants | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 9. pants | Komerclikuma 283. pants | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 10. pants | Komerclikuma 277. pants | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 11. pants | Likumprojekta 52. pants (Komerclikuma 277. panta pirmā daļa) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 12. pants | Komerclikuma 277.1 pants | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 14. panta 1. punkts | Komerclikuma 285. panta pirmā daļa | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Direktīvas 2007/36/EK 14. panta 3. punkts | Likumprojekta 56. pants (Komerclikuma 285. panta piektā daļa) | ES tiesību norma ir ieviesta pilnībā | Neparedz stingrākas prasības, nekā paredzēts ES tiesību normā |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Nav attiecināms. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms. |
| Cita informācija | Nav. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc likumprojekta pieņemšanas, lai informētu sabiedrību par izmaiņām, sekos plašāki sabiedrības informēšanas pasākumi, ievietojot informāciju Tieslietu ministrijas un Uzņēmumu reģistra tīmekļvietnē, kā arī sociālajos tīklos.  |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties likumprojekta izstrādē, rakstveidā no 2021. gada 24. februāra līdz 12. martam sniedzot viedokļus par likumprojektu. Paziņojums par sabiedrības līdzdalības iespējam tika publicēts Tieslietu ministrijas (<https://www.tm.gov.lv/lv/pazinojums-par-lidzdalibas-iespejam-likumprojektu-grozijumi-komerclikuma-grozijumi-likuma-par-latvijas-republikas-uznemumu-registru-grozijumi-komerckilas-likuma-un-grozijumi-finansu-instrumentu-tirgus-likuma-izstrades-procesa>) un Valsts kancelejas tīmekļvietnē. |
| 3. | Sabiedrības līdzdalības rezultāti | Ir saņemts Latvijas Finanšu nozares asociācijas viedoklis ar lūgumu pārskatīt termina "uzrādītāja akcijas" lietojumu. Sniegtais priekšlikums ir izvērtēts un likumprojektā tiek saglabāts tiesību doktrīnā nostiprinātais iedalījums vārda un uzrādītāja akcijās.  |
| 4. | Cita informācija | Projekts ir izstrādāts Tieslietu ministrijas Pastāvīgajā darba grupā Komerclikuma grozījumu izstrādei, kuras sastāvā ir arī uzņēmēju organizācijas: Latvijas Tirdzniecības un rūpniecības kamera, Latvijas Darba devēju konfederācija un Ārvalstu investoru padome Latvijā.Pieņemtais likums tiks izsludināts, to publicējot oficiālajā izdevumā "Latvijas Vēstnesis" ([www.vestnesis.lv](http://www.vestnesis.lv)), kā arī sistematizēts būs pieejams bezmaksas normatīvo aktu datu bāzē www.likumi.lv. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Latvijas Republikas Uzņēmumu reģistrs, Nasdaq CSD SE. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

*Lielkalne 67036949*

baiba.lielkalne@tm.gov.lv

1. Pavēlošāks, tāds kuru nedrīkst pārkāpt vai nepildīt [↑](#footnote-ref-1)
2. Lošmanis A., Akciju un akcionāru reģistra tiesiskā regulējuma reformas virzieni. Latvijas Republikas Satversmei – 95: Latvijas Universitātes 75.zinātniskās konferences rakstu krājums, LU Akadēmiskais apgāds, 2017. [↑](#footnote-ref-2)
3. [EUR-Lex - 32014R0909 - EN - EUR-Lex (europa.eu)](https://eur-lex.europa.eu/legal-content/LV/TXT/?uri=celex%3A32014R0909) [↑](#footnote-ref-3)
4. Uzņēmumu reģistra statistikas dati uz 30.12.2020., pieejami: <https://www.ur.gov.lv/lv/jaunumi/statistika/> [↑](#footnote-ref-4)
5. Uzņēmumu reģistra statistikas dati par akciju sabiedrībām uz 30.12.2020. [↑](#footnote-ref-5)
6. Uzņēmumu reģistra statistikas dati par 2020. gadā veiktajām izmaiņām SIA un AS pamatkapitālā. [↑](#footnote-ref-6)
7. Darba samaksas pārmaiņas 2020/03. Centrālā statistikas pārvalde. Pieejams: <https://www.csb.gov.lv/lv/statistika/statistikas-temas/socialie-procesi/darba-samaksa/meklet-tema/412-darba-samaksas-parmainas-2020-03> [↑](#footnote-ref-7)